SUSTER REGEER HUISHOUDING | Netwerk24
SUSTER REGEER HUISHOUDING
My ouers maak na my mening te veel toelating vir my ouer suster se geestesgesondheid. Sy regeer die huishouding met haar buie. Ek weet nie meer wat om te doen nie. My ouers wil haar tevrede stel en dink nie aan my behoeftes nie. Ek word nie mishandel nie, net sonder liefde behandel. Nogtans het die situasie vir my onuithoudbaar geword, aangesien my suster my haar vyand gemaak het. Ek moet die huis verlaat om al my varkies op hok te hou, maar weet nie hoe nie. Ek studeer aanlyn.
Antwoord 1 163 keer gelees
Liefdeloosheid soos jy ervaar is wel 'n vorm van emosionele mishandeling. Ek neem aan jy het eerlike gesprekke met jou ouers hieroor probeer voer, anders sou jy nie so goed kon weet hoe hulle hieroor dink nie.
Wat hulle jou aandoen, is onregverdig en onbillik. Al besef jy dit, en weet hulle dit bewustelik of onbewustelik, gaan die stand van sake nie vanself verander nie. Jou suster se emosionele houvas op hulle is te groot en voer al te lank die botoon.
Jou opsies: Jy bly tuis, kry berading en stel grense; óf jy verlaat hierdie omstandighede wat gif vir jou kwesbare gemoed is. Indien jy nie die nodige fondse het nie en nou werk moet gaan soek, gaan jy dit moeilik vind om laasgenoemde ­tydens die pandemie te doen.
Diepgesetelde patrone in families verander nie oornag nie. Indien jy jou ouers kan oortuig dat berading en behandeling ook vir hul emosionele probleme goed kan wees, kan die kringloop mettertyd verbreek word.
Ek kan verstaan dat jy nie jou suster wil konfronteer nie, omdat die lewe dan vir almal in die huis swaarder word. Dit is wel tyd dat jy selfgeldend optree. As sy in 'n vertrek instap en jou slegsê, stap uit. Moenie dit sien as 'n toegewing deur jou nie – jy weier slegs op 'n positiewe manier om by haar drama ingetrek te word.
Met 'n berader of sielkundige se hulp kan jou ­gesin nuut begin dink. Wees gereed vir 'n langsame proses. Om patrone in gesinne en by mense te verander gaan langer verg as waaraan jy gewoond is, maar dit bly die moeite werd.